Марија Шарапова - Википедија

# Марија Шарапова

### Од Википедија, слободна енциклопедија

Марија Шарапова
Прекар | Маша
Земја | Русија‎
Место на живеење | Бредентон, Флорида, САД
Дата на раѓање | 19 април 1987 (возраст 20)
Место на раѓање | Њаган, Сибир, Русија (СССР при раѓање)
Висина | 1.88m
Тежина | 70kg
Професионалец | 2001
Игра со | десна рака; дворак бекхенд
Заработено пари | $ 9,656,484
Синглови
Резултат: | 264-63
Титули во кариера: | 16
Највисок дострел: | 1 (22 август 2005)
Резултати на Гренд Слемови
Австралијан Опен | Ф (2007)
Ролан Гарос | ПФ (2007)
Вимблдон | П (2004)
УС Опен | П (2006)
Двојки
Резултат: | 23-16
Титули во кариера: | 3
Највисок дострел: | 41 (14 јуни 2001)
Инфокутијата е последен пат надоградена на: 13 август 2007.

Марија Јурјевна Шарапова (руски: Мария Юрьевна Шарапова) (родена на 19 април 1987) е руска професионална тенисерка. На крајот на 2006 година, таа беше најскапо платената спортистка во светот.

Шарапова има освоено два Гренд Слема. Таа е последниот освојувач на УС Опен, откако ја победи Жастин Анин во финалето од 2006 година. Во 2004 година, таа стана третата најмлада освојувачка на Вимблдон (зад Лоти Дод и Мартина Хингис) откако во финалето извојува победа над американката Серена Вилијамс.

## [уреди] Биографија

### [уреди] Личен живот

Родителите на Шарапова се преселуваат од Хомјел, Белорусија во Сибир, Русија после нуклеарната несреќа во Чернобил. Марија се раѓа следната година во Њаган.

Нејзиниот талент е забележан од страна на Мартина Навратилова, а прв пат почнала да тренира тенис со рекетот подарен од таткото на Евгениј Кафелников. На седум години, Шарапова оди во САД заедно со нејзиниот татко - Јури - и станува дел од Тениската Академија Ник Болетиери во Бредентон, Флорида. Нејзината мајака, Јелена, која е оневозможена да дојде поради визниот режим, стигнува во САД неколку години подоцна. Оттогаш Шарапова живее во САД но сѐ уште има руско државјанство.

Во 2002 година, Шарапова купува куќа на плажата Менхетн, Калифорнија во предградие на Лос Анџелес, но најголем дел од годината го минува близу тренинг кампот во Бредентон.

### [уреди] Kариера

#### [уреди] 2004 и 2005

Во текот на 2004 Марија станува третата најмлада освојувачка на Вимблдон (зад Лоти Дод и Мартина Хингис). На патот кон титулата ги победува Аи Сугијама во четвртфиналето (5-7, 7-5, 6-1), Линдзи Девенпорт во полуфиналето (2-6, 6-7, 6-1) и двократната освојувачка на турнирот - Серена Вилијамс - во финалето (6-1, 6-4). Така Шарапова станува првата русинка освојувачка на Вимблдон. На крајот на годината, Шарапова го освојува и WTA Шампионатот, повторно победувајќи ја Серена Вилијамс (4-6, 6-2, 6-4).

Од јуни 2004 до полуфиналето на Вимлдон 2005, Шарапова има 22 победи на трева, но таму е поразена од Венус Вилијамс (7-6, 6-1), иако до овој натпревар, Марија нема да загуби ниту еден сет на Вимблдон. Стигнува до полуфилето на Австралијан Опен 2005, кадешто загубува од Серена Вилијамс (2-6, 7-5, 8-6) иако има две меч-топки.

На 22 август 2005 Шарапова се искачува на првото место на WTA листата, но една недела подоцна тоа ѝ е одземено од Линдзи Девенпорт. Шарапова се враќа на првото место после УС Опен, и покрај поразот во полуфиналето на овој турнир. Таму останува шест недели, по што Девенпорт повторно се враќа на врвот.

Во полуфиналето на УС Опен таа е поразена од Ким Клистерс и така 2005 ја завршува без да освои нова титула на Гренд Слем турнирите. На патот кон повторување на успехот од 2004 година, ќе биде спречена од идните шампионки: на Австралијан Опен губи во полуфиналето од Серена Вилијамс, на Ролан Гарос во четвртфиналето од Жастин Анин, на Вимблдон во полуфиналето од Венус Вилијамс, а на УС Опен во полуфиналето од Ким Клистерс.

#### [уреди] 2006

Во 2006 во полуфиналето на Австралијан Опен, Марија Шарапова губи од Жастин Анин со 4-6, 6-1 и 6-4 во единствениот натпревар од годината кој го загубува откако го добива првиот сет.

Марија ја освојува својата прва титула во 2006 и единаесеттата во кариерата на Пацифик Лајф Опен во Индиан Велс, Калифорнија. Шарапова и тогашниот четврти рекет во светот Елена Дементиева се првите две русинки кои стигнуваат во финалето на овој престижен турнир. Шарапова победува со 6-1 и 6-2. Веднаш по овој турнир, Марија е поразена во финалето на турнирот Nasdaq-100 во Мајами од Светлана Кузнецова со 6-4 и 6-3.

Учествува на Ролан Гарос, каде е елиминирана во четвриот круг од Динара Сафина (7-5, 2-6, 7-5). Учествува и на турнирот во Бирмингем, каде загубува во полуфиналето од американката Џамеа Џексон. Втора година по ред Шарапова е елиминирана во полуфиналето на Вимблдон од идната освојувачка Амели Морезмо (6-3, 3-6, 6-2).

Втората титула во 2006 година, Марија ја освојува на турнирот Акура Класик во Сан Диего. Во финалето ја победува Ким Клистерс со 7-5 и 7-5.

Шарапова го започнува УС Опен како трета на ранг-листата на WTA. Bo полуфиналето на турнирот ја поразува Амели Морезмо - тогашниот рекет број 1 - со 6-0, 4-6 и 6-0. Во финалето се сретнува со Жастин Анин. Ја победува со 6-4 и 6-4 и така ја освојува својата втора титула на турнирите од Големата Четворка.

Шарапова го освојува и Цирих Опен после победата над Даниела Хантукова со 6-1, 4-6 и 6-3. Веднаш после тоа победува и во Линц, каде во финалето ја совладува Надја Петрова со 7-5 и 6-2. Тоа е нејзината петта титула во 2006 и вкупно петнаесетта во кариерата.

Годината ја завршува со резултат 59-9 и со најголем број титули на турнирите од прв ранг.

#### [уреди] 2007

Марија ја започнува 2007 со две финалиња: на егзибицискиот турнир Вотсон Вотерс (каде е поразена во финалето од Ким Клистерс со 6-3 и 7-6(8)) и на Австралијан Опен.

Во првиот круг на Австралијан Опен ја победува 62рата на светската ранг-листа, Камиј Пен со 6-3, 4-6 и 9-7 на температура на воздухот од над 40 степени и на теренот од 50 степени. Во четвртиот круг ја победува Вера Ѕвонарева со 7-5 и 6-4. Во четвртфиналето ја победува Ана Чакветадзе, по што ја совладува Ким Клистерс. Во финалето е поразена од повратничката Серена Вилијамс со 6-1 и 6-2.

На Ролан Гарос, по паузата поради повреда на рамото, Шарапова доаѓа со само еден одигран турнир на земја (на кој е поразена во полуфиналето) и иако е второ-рангирана, многумина очекуваат нејзино рано испаѓање. Сепак, Марија, откако спасува неколку меч-топки, ја победува швајцарката Пети Шнидер во четвртфиналето со резултат од 3-6, 6-4 и 9-7 и успева да се пласира во своето прво полуфинале на „Отвореното тениско првенство на Франција“. Таму е поразена од србинката Ана Ивановиќ со 2-6 и 1-6.

На ДФС Класикот во Бирмингем, Велика Британија, Шарапова е поразена во финалето од втората носителка Јелена Јанковиќ со 4-6, 6-3, 7-5. На натпреварот, Шарапова има водство од 3-2 и можност за 4-2 во текот на вториот сет (откако го освојува првиот), а исто така води и со 6-4, 3-6, 3-0 пред да го изгуби натпреварот како резултат на големиот број неизнудени грешки на нејзината форхенд страна.

На Вимблдон, таа ја поразува Јунг-Јан Чан со 6-1 и 7-5 во првото коло. Потоа покажува убедлива игра за да дојде до удобна победа над Северин Бремонд со 6-0, 6-3 без притоа да го испушти својот сервис и освојувајќи ги воведните осум гема на мечот. Во третото коло таа игра со Аи Сугијама (која на истиот турнир ја совладува во за неа триумфалната 2004 година со 5-7, 7-5 и 6-1 во четвртфиналето) и победува со 6-3, 6-3. Во четвртото коло, противник на Шарапова е Венус Вилијамс, дваесет и третата носителка, трикратна освојувачка на Вимблдон. Марија е поразена во два сета 6-1 и 6-3 и по Роланд Гарос 2006 година, за прв пат испаѓа во осминафиналето на еден Гренд Слем.

Шарапова требаше за прв пат да игра за руската тениска репрезентација во полуфиналето на Фед Купот против САД во текот на викендот 14-15 јули. Сепак, таа се откажува неколку денови пред настапот со образложение дека повредата на рамото што ја мачела низ текот на целата година се повратила [1]. На 18 јули, три дена откако Русија го осигура финалниот натпревар против Италија, капитенот на фед селекцијата Шамил Тарпишев објави дека Шарапова нема да игра за Русија во финалето на овогодинешниот турнир [2].

Марија беше гласноговорник и главно рекламно лице во текот на кандидатурата на Сочи за Зимските Олимписки Игри во 2014 година кој на крајот и ја доби организацијата, со тоа станувајќи првиот руски град (по распадот на СССР) со ваква почест.

На ESPY наградите, Шарапова добива две високи признанија - Најдобра странска спортистка и Најдобра тенисерка.

Шарапова учествува и на тенискиот Акура Класик во Сан Диего, каде настапува како прв носител и бранител на титулата. Поради не многу убедливата сезона, Шарапова не се смета за главен фаворит. Сепак, таа одлично го започнува турнирот: откако е слободна во првото коло, во второто игра против својата поранешна партнерка во двојки Тамарин Танасугарн од Тајланд и ја поразува со 6-1 и 6-3. На мечот има 9 аса, вклучувајќи и еден кој достигнува брзина од 181.1 km/h. Во третото коло ја поразува 13та носителка Татјана Головин од Франција со убедливи 6-0 и 6-3 откако ги добива првите девет гема во натпреварот. Во четвртфиналето, Шарапова лесно се справува со нерангираната Индијка Сања Мирза и ја поразува со резултат 6-2 и 6-1. Потоа го совладува и третиот фаворит на турнирот, својата сонародничка Ана Чакветадзе со 6-3 и 6-2 (Ана претходно, во четвртфиналето, ја поразува Венус Вилијамс со 6-7(5), 7-6(3) и 6-2 и до поразот од Шарапова има серија од 12 победи и два освоени турнири). Во финалето Шарапова се сретнува со Пети Шнидер од Швајцарија и по голема борба во три сета, победува со резултат од 6-2, 3-6 и 6-0, на тој начин освојувајќи ја својата прва титула во сезоната и 16та во кариерата.

Со освојувањето на овој турнир, Марија станува водечка на листата на најдобрите на американската турнеја, позиција која по Акура Класик ѝ овозможува да добие бонус од милион долари покрај парите што ќе ги заработи на УС Опен. Во 2006, Шарапова беше втора на турнејата низ САД и на тој начин успеа, по победата на последниот гренд слем, да добие 1.7 милион долари (1.2 милиони за победата на УС Опен и уште половина милион како бонус). Ова е втората најголема заработка во една вечер во тениската историја, по онаа на Ким Клистерс од 2005 кога таа успеа да заврши како прва на турнејата и да се закити со титулата на Отвореното Првенство на САД, се на се, освојувајќи 2.2 милиони долари.

Шарапова игра и на турнирот во Лос Анџелес, каде по автоматското минување на првото коло (како прва носителка), во второто се среќава со Елени Данилиду, која по 7-6(5) и 3-1 во сетови го предава мечот. Во третото коло наидува на огромен отпор од нерангираната Холанѓанка Михаела Крајичек. Откако го освојува првиот сет, Шарапова губи со 2-4 во вториот но истиот успева да го доведе во тај-брејк. Него го губи со 7-3. Во третиот сет Крајичек на два пати прави брејк, но Шарапова се враќа и конечно победува на дуелот со резултат од 7-6(4), 6-7(3) и 6-4 по 2 часа и 47 минути игра. Сепак, откако во четвртфиналето ја совладува бранителката на титулата Елена Дементиева со 6-3 и 6-4, пред полуфиналниот натпревар со Надја Петрова го предава мечот без борба поради повреда на глуждот. Шарапова го откажува учеството на Роџерс Купот и се соочува со многу непријатна ситуација пред почетокот на УС Опен.

## [уреди] Награди

Марија Шарапова по победата на Акура Класик на 6 август 2006

2003

- Прогласена е за дебитант на годината од Женската тениска асоцијација (WTA)
- Најубава спортистка на годината според списанието Максим

2004

- WTA играч на годината
- WTA најнапредната играч на годината
- WTA најдобар сервис
- Најубава спортистка на годината според списанието Максим

2005

- ESPY најдобра тенисерка
- Наименувана е за најдобра тенисерка на годината од Руската тениска федерација
- Амбасадор на спортовите во Русија
- Најубава спортистка на годината според списанието Максим
- Prix de Citron Ролан Гарос

2006

- Најубава спортистка на годината според списанието Максим
- Наименувана е за најдобра тенисерка на годината од Руската тениска федерација

2007

- ESPY најдобра тенисерка
- ESPY најдобра странска спортистка

## [уреди] Занимливости

- Шарапова стриктно се придржува кон сопствениот ритуал пред да сервира. Додека стои на основната линија, тапнува со топчето четири пати, си ги наместува прамените зад ушите и потоа нежно го тапнува топчето уште два пати.
- Контроверзен аспект во играњето кај Шарапова е нејзиното "врискање." Таа е можеби најгласната девојка на тениските терени по Моника Селеш. Шарапова тврди дека тоа е дел од нејзината игра и дека само британскиот печат зборува за тоа. Елена Дементиева ќе се пожали на врискањето после четвртфиналето на Вимблдон.[3] Подоцна на УС Опен, Татјана Головин ќе рече: "Врискањето нема да направи топчето да се движи побрзо."[4]
- Шарапова е добра пријателка со тенисерката Марија Кириленко, како и со американската актерка Ума Турман[5]. Во едно свое неодамнешно интервју, таа ја нарекува актерката Камиј Бел - своја најдобра пријателка.
- Пријателите и роднините често ја викаат Шарапова - Маша, деминутивна форма на Марија во рускиот јазик.[6] [7]
- Шарапова ќе го подари рекетот со кој го освои Вимблдон во 2004 на Реџис Филбин за време на снимањето на Во живо со Реџис и Кели.
- Шарапова четири години со ред е прогласувана за "Најубава спортистка на годината" од списанието Максим.
- Омилен дизајнер на Шарапова е Марк Јакобс. Понекогаш може да се види на неговите модни ревии.[8]
- Шарапова е амбидекстрозна. Првобитно играла со лева рака, но подоцна започнала да игра со десна. Понекогаш употребува леворак форхенд на натпреварите.
- Со висина од 1.88m, заедно со поранешната професионалка Линдзи Девенпорт таа е една од највисоките тенисерки во историјата на играта.

## [уреди] Цитати

- Јас не сум следниот некој. Јас сум првата Марија Шарапова.
- Најавувачот: И сигурен сум дека сакате да кажете неколку збора (откако ѝ го предава пехарот за второ место на Австралијан Опен 2007)

Марија Шарапова: Малку повеќе отколку што освоив гемови денес.

- 'Мислите ли дека мојот говор беше подобар од мојата игра денес?' (на прес-конференција по поразот во финалето на Австралијан Опен)
- 'Играв против постари појаки конкуренти во текот на целиот мој живот. Тоа ме направи подобра тенисерка и ми овозможи да играм на нивно ниво без разлика на нивната сила и искуство.'[9]
- 'Кога тргнав да го освојувам врвот на женскиот тенис, не реков дека сакам да бидам број 2, туку број 1.'[10]
- 'Јас сум и спортистка и деловна жена.'

## [уреди] Финалиња на Гренд Слем во сингл

### [уреди] Победи (2)

Година | Шампионат | Противник во финале | Резултат во финале
2004 | Вимблдон | Серена Вилијамс | 6-1, 6-4
2006 | УС Опен | Жастин Анин | 6-4, 6-4

### [уреди] Второ место (1)

Година | Шампионат | Противник во финале | Резултат во финале
2007 | Австралијан Опен | Серена Вилијамс | 6-1, 6-2

## [уреди] WTA Шампионат - финалиња

### [уреди] Победи (1)

Година | Место | Противник во финале | Резултат во финале
2004 | Лос Анџелес | Серена Вилијамс | 4-6, 6-2, 6-4

## [уреди] WTA Турнеја - титули (19)

### [уреди] Синглови (16)

Легенда
Гренд Слем (2)
WTA Шампионат (1)
Tурнир од прв ред (5)
WTA Турнеја (8)

WTA Турнеја - титули по подлога
Тврда (12)
Земја (0)
Трева (3)
Тепих (1)

Број | Дата | Турнир | Подлога | Противник во финале | Резултат
1. | 29 септември 2003 | Токио, Јапонија | Тврда | Анико Карпош | 2-6, 6-2, 7-6(5)
2. | 27 октомври 2003 | Квебек, Канада | Тврда | Милагрос Секвера | 6-2 предадена
3. | 7 јуни 2004 | Бирмингем, Англија | Трева | Татјана Головин | 4-6, 6-2, 6-1
4. | 21 јуни 2004 | Вимблдон, Лондон, Англија | Трева | Серена Вилијамс | 6-1, 6-4
5. | 27 септември 2004 | Сеул, Јужна Кореја | Тврда | Марта Домашовска | 6-1, 6-1
6. | 4 октомври 2004 | Токио, Јапонија | Тврда | Машона Вашингтон | 6-0, 6-1
7. | 8 ноември 2004 | WTA Шампионат, Лос Анџелес, САД | Тврда | Серена Вилијамс | 4-6, 6-2, 6-4
8. | 6 февруари 2005 | Токио (Пан Пацифик), Јапонија | Тепих | Линдзи Девенпорт | 6-1, 3-6, 7-6(5)
9. | 21 февруари 2005 | Доха, Катар | Тврда | Алисиа Молик | 4-6, 6-1, 6-4
10. | 6 јуни 2005 | Бирмингем, Англија | Трева | Јелена Јанковиќ | 6-2, 4-6, 6-1
11. | 18 март 2006 | Индиан Велс, САД | Тврда | Елена Дементиева | 6-1, 6-2
12. | 6 август 2006 | Сан Диего, САД | Тврда | Ким Клистерс | 7-5, 7-5
13. | 9 септември 2006 | УС Опен, Њујорк, САД | Тврда | Жастин Анин | 6-4, 6-4
14. | 22 октомври 2006 | Цирих, Швајцарија | Тврда | Даниела Хантукова | 6-1, 4-6, 6-3
15. | 29 октомври 2006 | Линц, Австрија | Тврда | Надја Петрова | 7-5, 6-2
16. | 5 август 2007 | Сан Диего, САД | Тврда | Пети Шнидер | 6-2, 3-6, 6-0

### [уреди] Двојки (3)

- 2003: Јапонија (Партнер: Тамарин Танасугарн) 7-6, 6-0
- 2003: Луксембург (Партнер: Тамарин Танасугарн) 6-1, 6-4
- 2004: Бирмингем (Партнер: Марија Кириленко) 6-2, 6-1

## [уреди] WTA Турнеја - второ место (7)

### [уреди] Сингл (6)

Број | Дата | Турнир | Подлога | Противник во финале | Резултат
1. | 2004 | Цирих, Швајцарија | Тепих | Алисиа Молик | 4-6, 6-2, 6-3
2. | 2005 | Мајами, Флорида | Тврда | Ким Клистерс | 6-3, 7-5
3. | 2006 | Дубаи, Обединети Арапски Емирати | Тврда | Жастин Анин | 7-5, 6-2
4. | 2006 | Мајами, Флорида | Тврда | Светлана Кузњецова | 6-4, 6-3
5. | 2007 | Австралијан Опен | Тврда | Серена Вилијамс | 6-1, 6-2
6. | 2007 | ДФС Класик, Англија | Трева | Јелена Јанковиќ | 4-6, 6-3, 7-5

### [уреди] Двојки (1)

- 2004: Мемфис (Партнер: Вера Ѕвонарева) 6-4, 7-6

## [уреди] ITF титули (4)

### [уреди] Синглови (4)

ITF титули по подлога
Тврда (2)
Земја (2)
Трева (0)
Тепих (0)

Број | Дата | Турнир | Подлога | Противник во финалето | Резултат
1. | 21 април 2002 | Гунма, Јапонија | Глина | Аико Накамура | 6-4, 6-1
2. | 4 август 2002 | Ванкувер, Канада | Тврда | Лора Гренвил | 0-6, 6-3, 6-1
3. | 15 септември 2002 | Пичтри Сити, САД | Тврда | Кели Мекејн | 6-0, 6-1
4. | 11 мај 2003 | Морски острови, САД | Зелена глина | Кристина Вилер | 6-4, 6-3

## [уреди] Заработено пари на WTA турнеите

Година | Големи турнири | WTA победи | Вкупно победи | Заработувачка ($) | Рејтинг по заработувачка
--- | --- | --- | --- | --- | ---
2003 | 0 | 2 | 2 | 222,005 | 51
2004 | 1 | 4 | 5 | 2,506,263 | 1
2005 | 0 | 3 | 3 | 1,921,283 | 5
2006 | 1 | 4 | 5 | 3,799,501 | 2

## [уреди] Белешки

1. ↑ Фед Куп - Шарапова нема да игра против САД
2. ↑ Шарапова казнета поради своите постојани повлекувања
3. ↑ Шарапова прави многу врева
4. ↑ Статија во Forbes
5. ↑ „Марија Шарапова не сака за ништо да го смени своето државјанство - Pravda.Ru“. [Страницата е посетена на 2007-01-18].
6. ↑ Биографија
7. ↑ Биографија
8. ↑ Шарапова на imdb
9. ↑ Цитати на Марија Шарапова
10. ↑ Шарапова го докажува својот талент

## [уреди] Надворешни врски

- Официјална страница на Марија Шарапова
- Резултатите на Шарапова против другите тенисерки
- Sports Illustrated Swimsuit Issue: Марија Шарапова
- Марија Шарапова на tennis.about.com

Претходник: Линдзи Девенпорт Линдзи Девенпорт Жастин Анин | Светски рекет број 1 22 август 2005 - 28 август 2005 12 септември 2005 - 23 октомври 2005 29 јануари 2007 - 18 март 2007 | Наследник: Линдзи Девенпорт Линдзи Девенпорт Жастин Анин
Претходник: Надја Петрова | WTA најнапреднат играч 2004 | Наследник: Ана Ивановиќ
Претходник: Жастин Анин | WTA играч на годината 2004 | Наследник: Ким Клистерс

Преземено од "http://mk.wikipedia.org../../../%D0%BC/%D0%B0/%D1%80/%D0%9C%D0%B0%D1%80%D0%B8%D1%98%D0%B0_%D0%A8%D0%B0%D1%80%D0%B0%D0%BF%D0%BE%D0%B2%D0%B0_d77f.html"

Категории: Руски тенисери и тенисерки | Шампиони на Вимблдон | Шампиони на УС Опен

##### Views

- Статија
- Разговор
- Тековна верзија

##### Пребарај

##### Други јазици

- Aragonés
- العربية
- Azərbaycan
- Български
- Català
- Dansk
- Deutsch
- English
- Español
- Eesti
- فارسی
- Suomi
- Français
- עברית
- हिन्दी
- Magyar
- Bahasa Indonesia
- Italiano
- 日本語
- Latina
- Nederlands
- ‪Norsk (bokmål)‬
- Polski
- Português
- Русский
- Srpskohrvatski / Српскохрватски
- Simple English
- Slovenčina
- Slovenščina
- Српски / Srpski
- Svenska
- Türkçe
- Українська
- Tiếng Việt
- 中文